ایلئتیشیمین هامی طرفیندن عئینی درجه‌ده قبول اوْلونان عۆمومی تعریفی یوْخدور. رۇح بیلیمجیلاردان بیری‌نین حسابلاما سینا گؤره، هله ۱۹۶۹-جو ایله قدرکی دؤورده تکجه اینگیلیس دیلینده اوْلان ادبیات‌دا ایلئتیشیمین ۹۶ تعریفی معلوم ایدی. سوسیال سایکولوژیدا ایلئتیشیمه مۆختلیف تعریفلر وئریلمیش‌دیر. اوْنلاردان بیری بئله‌دیر: ایکی و داها چوْخ آدامین موناسیبتلری آیدینلاش‌دیرماق و عۆمومی نتیجه الده ائتمک آماچ‌له اؤز سیلرینی علاقلندیرمه‌یه و بیرلشدیرمه‌یه یؤنلدیلمیش قارشی‌لیق‌لی ائتکی(تاثیر)ینه ایلئتیشیم دئییلیر. ایلئتیشیم نیازی سوسیال نیاز‌دیر، اینسانین نیازلاری ایچریسینده ‌ اؤزل یئر تۇتور. لئو ویقوتسکی ایلئتیشیم نیازینا اۇشاغین سایکولوژی اینکیشافینین اساس و حرکت وئریجی قوه‌سی کیمی اؤزل اهمیت وئریردی. کؤرپه‌نین هر بیر نیازی اینکیشاف پروسِسینده تدریجاً اوْنون اۆچون باشقا آداما، اینسانلا تماسا، اوْنونلا ایلئتیشیم نیازینا چئوریلیر. ایلئتیشیم نیازی سونراکی یاش دؤورلرینده ده اۇشاق شخصیتی‌نین اینکیشافیندا مُهم روْل اوْیناییر. یئنی‌یئتمه اجتماعی-اخلاقی موناسیبت نورمالارینی ایلئتیشیم پروسسینده منیمسییر. ایلئتیشیم سیتواسییاسینین ایکی تیپینی فرق لن‌دیرمک اوْلار: بیرگه فعالیّت‌ده ایلئتیشیم و شخصی ایلئتیشیم. بیرگه فعالیّت شرایطینده ایلئتیشیم فونکسیونال کاراکتر کسب ائدیر، یعنی اوْنون کۇنوسو بیرگه فعالیّتین کاراکتری ایله بللی اوْلونور. شخصی ایلئتیشیم ایسه ایکی و داها چوْخ آدامین واسطه‌سیز تماسی کیمی مئیدانا چیخیر و ائموسیونال کاراکتر داشیییر.